Magyar honvédtábornokok oszmán szolgálatban – Magyarországon is bemutatják a kötetet – Budaörsi Infó
Magyar honvédtábornokok oszmán szolgálatban – Magyarországon is bemutatják a kötetet
A törökországi könyvpremier után most Magyarországon is bemutatják a Magyar honvédtábornokok oszmán szolgálatban: Guyon Richárd és Kmety György – Hursid pasa és Iszmail pasa című török-magyar nyelvű kötetet csütörtökön a Hadtörténeti Intézet és Múzeumban. A kötet megjelenéséhez támogatásával hozzájárult a budaörsi Starkiss Digitális Nyomda és Grafikai Stúdió is.
Hóvári János turkológus-történész, Magyarország ankarai nagykövete elemzi a könyvben a korszakot és ismerteti az ezzel kapcsolatos török-magyar kutatási eredményeket. Hermann Róbert hadtörténész, a Hadtörténeti Intézet és Múzeum tudományos igazgatóhelyettese írta a tábornokok életrajzát, Ayan Dursun Balassi-karddal kitüntetett török kutató-műfordító vállalkozott a krími háborúban játszott szerepük megírására.
A kötetben Arbanász Ildikó és Csorba György turkológusok írásával együtt olvasható Kmety György Angliában, 1856-ban megjelent, könyvritkaságnak számító emlékirata is Kars várának 1855. szeptember 29-i ostromáról.
A könyv premierje Rodostóban volt az idei Magyar napon, emellett bemutatták a kiadványt az Isztambuli Nemzetközi Könyvvásáron is.
A mostani könyvbemutató fővédnöke, illetve a kötet méltatója Hende Csaba honvédelmi miniszter lesz. A kötetet Hermann Róbert hadtörténész ismerteti – tette hozzá F. Tóth Tibor.